王炎
送王右司移江西宪
日边好音来，绣斧移轺车。
九重寄视听，四牡烦询咨。
才德难两全，有即时所须。
平生经纶学，丰蓄乃啬施。
底柱阅颓波，去就难招麾。
湘滨督飞挽，未曾费符移。
举鞭有流钱，民瘠亦自肥。
揽辔不可留，父老结去思。
星台照芹水，寒士增光辉。
心旌绕门阑，意往身絷维。
叱驭岂惮行，愿言谨驰驱。
遥知章贡上，喜色生里闾。
旧闻珥笔风，家有城旦书。
公行将直指，淑问如皋苏。
桁杨无幽枉，雨露皆沾濡。
东望尺五天，入觐聊假途。
善类望主盟，至尊渴谋谟。
正须画麒麟，未用思莼鲈。